作者:徐鉉
標題:文獻太子輓歌詞五首
內容:國有承祧重，人知秉哲尊。清風來望苑，遺烈在東藩。此日升緱嶺，何因到寢門。天高不可問，煙靄共昏昏。夏啟吾君子，周儲上帝賓。音容一飄忽，功業自紛綸。露泣承華月，風驚麗正塵。空餘商嶺客，行淚下宜春。出處成交讓，經綸有大功。淚碑瓜步北，棠樹蒜山東。百揆方時敘，重離遂不融。故臣偏感咽，曾是歎三窮。甲觀光陰促，園陵天地長。簫笳咽無韻，賓禦哭相將。盛烈傳彝鼎，遺文被樂章。君臣知己分，零淚亂無行。彩仗清晨出，非同齒胄時。愁煙鎖平甸，朔吹繞寒枝。楚客來何補，緱山去莫追。回瞻飛蓋處，掩袂不勝悲。